Vältimaks vihmase ilmaga pikka ringi, otsustasin lõigata läbi okaspuunoorendiku. Olen alati jälginud seal kõrguvat haavatüügast, mis veel mõni aasta tagasi enne sügistormi oli puu mõõtu. Loodan sel tüükal kord silmata vahti pidavat händkakku, kuid tol korral märkasin hoopiski üksikut tumedat laanekukke, kes niigi hallil päeval lasi kuuldavale väga valju kurbliku kutsehüüu. Mind märgates otsustas ta tuhiseda läbi uduvihma sinnasamma kõrvale tihedasse metsatukka.
Kärr, korr, vihmatrill
Laanekukk ehk musträhn on suure rähni kohta arg lind ja iga päev ma teda metsas ei kohta, seda enam et tema koduterritooriumi suurus on 200–1000 hektarit. Kuid kuulda on seda võimsat rähni üsna sageli: tema trillerdamist, kurbliku tooniga venivat kutsehüüdu, trummeldamist või puusepatööd.